SKRIFTLIG FORESPØRGSEL E-0002/03

af Olivier Dupuis (NI) til Kommissionen

(16. januar 2003)

Om: Domfældelse af Nguyen Khac Toan

Den 20. december 2002 idømtes den 47-årige Nguyen Khac Toan 12 års ubetinget og 3 års betinget fængsel af Folkets Domstol i Hanoi i en retssag, der varede mindre end en dag. Han blev anklaget for spionage efter artikel 80 i straffeloven. Kommunistpartiets officielle talerør Nhan Dan (Folket) udtalte, at Nguyen Khac Toan havde bagvasket og sværtet partiets og statens ledere ved at videregive oplysninger til reaktionære kræfter, der lever i eksil i udlandet. Retssagen var lukket for offentligheden. Hans advokat var kun i stand til at mødes med ham to gange før retssagen (den 16. og 19. december), og blev nægtet retten til at tale med ham i enerum. Nguyen Khac Toan blev født i Hanoi i 1955. Han er tidligere soldat i den nordvietnamesiske hær og nu forretningsmand. I de seneste to år har han i forlængelse af demonstrationer i Hanoi, som landbrugere har foranstaltet i protest over statens konfiskering af jord, hjulpet repræsentanter for landbrugerne med at udarbejde andragender til Nationalforsamlingen. Han har desuden udbredt oplysninger om disse demonstrationer via internettet. Den 8. januar blev han arresteret. Politiet ransagede hans hjem og konfiskerede adskillige dokumenter. Han blev tilbageholdt i det berygtede B 14 (Thanh Liet) fængsel. Den ekstremt hårde dom, der er afsagt mod Nguyen Khac Toan, er endnu en episode i den seneste forfølgelse af anderledes tænkende i Vietnam. Le Chi Quang blev den 8. november 2002 idømt 4 års fængsel. Dr. Pham Hong Son, journalist Nguyen Vu Binh og professor Vu Hgoc Binh er ligeledes tilbageholdt for at benytte internettet til at kræve fredelige politiske reformer. Vietnam har for nylig strammet sine begrænsninger af ytringsfriheden og brug af internettet. FN's Menneskerettighedskomité i Genève kritiserede for nylig disse lovrestriktioner i sin rapport om Vietnams gennemførelse af FN's konvention om borgerlige og politiske rettigheder i juli 2002. FN's komité kritiserede desuden Vietnams løst formulerede lovgivning om statens sikkerhed, som rummer lovovertrædelser som spionage, der kriminaliserer aktiviteter, der er helt legale ifølge international ret.

Er Kommissionen bekendt med domfældelsen af Nguyen Khac Toan? Har Kommissionen formelt anmodet om at overvære retssagen? Hvad er Kommissionens holdning til den intensiverede undertrykkelse af aktivister, der kæmper for demokratiet i Vietnam, og betragter Kommissionen denne undertrykkelse som forenelig med udbygningen af dens samarbejdspolitik med Vietnam?

Svar afgivet på Kommissionens vegne af Christopher Patten

(31. januar 2003)

Kommissionen har kendskab til retssagen og domfældelsen af hr. Nguyen Khac Toan. Kommissionens delegation i Vietnam følger, sammen med medlemsstaternes diplomatiske missioner, nøje menneskerettighedssituationen i Vietnam, herunder sagerne mod hr. Toan og andre personer, der nævnes af det ærede medlem.

Kommissionen har ikke anmodet om at overvære retssagen mod hr. Toan og blev heller ikke underrettet på forhånd om tid og sted. Som det med rette bemærkes af det ærede medlem, var retssagen mod hr. Toan, som andre retssager af samme art mod politiske afvigere, lukket for offentligheden og for diplomatiske repræsentationer.

Situationen vedrørende ytringsfriheden i Vietnam er ikke blevet forbedret i løbet af 2002. Kommissionen og medlemsstaterne har ved flere lejligheder, senest i en fælles erklæring på mødet i den rådgivende gruppe i Hanoi i december 2002, opfordret regeringen i Vietnam til at skabe en juridisk ramme for udviklingen af et mere aktivt civilsamfund, hvilket ville være en stor fordel for landet.

Kommissionens politik over for Vietnam er at opmuntre og støtte fremskridt for menneskerettigheder og demokrati og at gøre opmærksom på eventuelle misbrug eller en tydelig forværing af situationen. Dette sker på de månedlige møder i EU's arbejdsgruppe om menneskerettigheder, de månedlige trojka-møder med den vietnamesiske regering samt på ad hoc-missioner (f.eks. til det centrale højland) og i fælles erklæringer fra EU, som f. eks. på mødet i den rådgivende gruppe.